1999R0528 — LT — 01.11.2001 — 002.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

iš dalies keičiamas:









▼B

▼M2

KOMISIJOS REGLAMENTAS (EB) Nr. 528/1999

1999 m. kovo 10 d.

nustatantis priemones alyvuogių aliejaus ir valgomųjų alyvuogių gamybos kokybei gerinti

▼B







EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1966 m. spalio 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo ( 1 ) su paskutiniais pakeitimais, padarytais Reglamentu (EB) Nr. 1638/98 ( 2 ), ypač į 5 straipsnio 11 dalį, kadangi Reglamento Nr. 136/66/EEB 5 straipsnyje numatyta, kad 1,4 % paramos gamybai, skirtos alyvmedžių augintojams, suteikiama valstybių narių regioninėms alyvų aliejaus gamybos kokybės gerinimo ir poveikio aplinkai mažinimo priemonėms finansuoti; kadangi būtina apibrėžti šias priemones ir uždavinius, kuriuos galima patikėti gamintojų organizacijoms; kadangi taikytinosios priemonės, remiantis jų finansavimo kilme, turėtų būti tiesiogiai susietos su alyvmedžių augintojais arba aliejaus gamyklomis; kadangi šios priemonės skirtos kokybiškam alyvų aliejui gaminti išsaugant arba gerinant aplinkos būklę; kadangi šios priemonės turi padėti tiekti gamykloms geriausios kokybės alyvas ir pagerinti aliejaus išgavimo ir laikymo sąlygas; kadangi, norint kokybės gerinimo priemones geriau priderinti prie šio sektoriaus veiklos sąlygų, priemones reikėtų taikyti 12 mėnesių laikotarpiais, pradedant kiekvienų metų gegužės 1 d; kadangi priemonės, skirtos kiekvienam laikotarpiui, turėtų būti įtrauktos į nacionalines programas; kadangi valstybės narės turi šias nacionalines programas sudaryti ir vykdyti; kadangi išlaidų kiekvienam laikotarpiui skaičiavimas turi remtis prieš tai buvusių metų paramos gamybai dydžio apskaičiavimais; kadangi Komisija gamybą vertina pagal 1984 m. liepos 17 d. Tarybos reglamento (EEB) Nr. 2261/84 nustatančio bendrąsias pagalbos alyvuogių aliejaus gamybai ir pagalbos alyvuogių aliejaus gamintojų organizacijoms suteikimo taisykles ( 3 ) su paskutiniais pakeitimais, padarytais Reglamentu (EB) Nr. 1639/98 ( 4 ), 17a straipsnio 1 dalį; kadangi išlaidų programų vykdymo išlaidų skaičiavimas turi būti atliekamas ir prižiūrimas valstybės mastu remiantis galiojančiomis Bendrijos taisyklėmis; kadangi šiame reglamente numatytos priemonės atitinka Aliejaus ir riebalų vadybos komiteto nuomonę, PRIĖMĖ ŠĮ REGLAMENTĄ:







1 straipsnis

▼M2

1. Šis reglamentas apibrėžia priemones ir procedūras, kurių reikia imtis, siekiant pagerinti alyvuogių aliejaus ir valgomųjų alyvuogių gamybos kokybę regioniniu mastu ir mažinti poveikį aplinkai.

▼B

2. Priemonės, susijusios su 12 mėnesių trukmės gamybos ciklais, prasidedančiais kiekvienų metų gegužės 1 d., ir apima:

a) kovą su alyvų muse ir galbūt kitais kenksmingais organizmais, įskaitant kontrolės, įspėjimo ir analizės priemones;

▼M2

b) alyvmedžių auginimo ir priežiūros, alyvuogių derliaus nuėmimo, laikymo ir perdirbimo bei gautų aliejų ir valgomųjų alyvuogių laikymo sąlygų gerinimą;

c) techninę pagalbą augintojams, gamykloms ir valgomųjų alyvuogių gamintojams, norint gerinti aplinkos būklę, išaugintų alyvuogių ir jų perdirbimo į aliejų ir valgomąsias alyvuoges kokybę;

d) priemones išspaudų ir perdirbimo atliekų tvarkymui gerinti, kuo mažiau teršiant aplinką;

e) apmokymus, informacijos teikimą, parodomuosius projektus augintojams, gamykloms ir valgomųjų alyvuogių gamintojams dėl aliejaus ir valgomųjų alyvuogių kokybės bei aliejaus ir valgomųjų alyvuogių gamybos poveikio aplinkai;

▼B

f) laboratorijų pirmo spaudimo aliejaus savybių analizei regioniniu, provincijos ar gamintojų organizacijų mastu, sukūrimą ir veikimą;

▼M2

g) bendradarbiavimą su specialistų agentūromis dėl tyrimo programų pirmojo spaudimo alyvuogių aliejaus ir valgomųjų alyvuogių kokybei gerinti ir poveikiui aplinkai mažinti.

▼B

3. Veiksmai pagal 2 dalies a ir b punktus ypač pabrėžia kompleksines biologines kontrolės priemones.

▼M2

Insekticidai prieš alyvuogių musę turi būti naudojami kartu su baltymų jaukais. Tačiau tam tikromis aplinkybėmis, leidus tvarką nustatančioms įstaigoms, gali būti leista naudoti insekticidus be baltymų jaukų. Insekticidai ir jų naudojimo būdai turi būti tokie, kad kenksmingų medžiagų likučiai nei iš susijusių plotų surinktose alyvose, nei iš jų pagamintame aliejuje arba valgomosiose alyvose neviršytų Bendrijos teisės aktais nustatytų formų.

▼B

2 straipsnis

1. Iki kiekvienų metų kovo 31 d. valstybės narės sudaro veiksmų programą kitam gamybos ciklui.

Ši programa apima:

a) smulkų numatytų priemonių aprašymą, kuriame nurodoma priemonių trukmė ir kainos;

b) būtinų produktų ir medžiagų sąrašą, kuriame nurodomos vieneto kainos;

c) centrų, agentūrų arba gamintojų organizacijų, atsakingų už priemonių įgyvendinimą, sąrašą.

Sutartys ir susitarimai su centrais, agentūromis arba gamintojų organizacijomis, kurioms pavesta vykdyti priemones, ir valstybių narių priimti teisės aktai dėl minėtų organų turėtų būti sudaryti arba patvirtinti taip, kad įsigaliotų iki atitinkamo gamybos ciklo pradžios. Tokios sutartys ar susitarimai gali būti ilgalaikiai, kasmet darant juose pataisas, kylančias iš vėlesnių programų. Sutartys sudaromos laikantis standartinės Komisijos pateiktos sutarties pavyzdžio.

Programą tvirtina ir vykdo valstybės narės savo atsakomybe.

2. Kiekvienais metais iki gegužės 1 d. visos valstybės narės gamintojos praneša Komisijai apie priemones, numatytas kitam gamybos ciklui, suskirstytas pagal kategorijas, kaip nurodyta 1 straipsnio 2 dalyje, ir apskaičiuotas išlaidas dėl jų.

3 straipsnis

1. Išlaidos šiame reglamente numatytoms priemonėms finansuojamos iš paramos gamybai atskaitymų, padarytų pagal Reglamento Nr. 136/66/EEB 5 straipsnį.

2. Kiekvienam gamybos ciklui pagal 1 straipsnio 2 dalį ir kiekvienai valstybei narei Komisija nustato Reglamento Nr. 136/66/EEB 38 straipsnyje numatyta tvarka, aukščiausią finansavimo ribą priemonėms, už kurias gali būti kompensuojama iš EŽŪOGF Garantijų skyriaus.

Aukščiausia riba prekybos metams, besibaigiantiems prieš metus, kuriais prasideda gamybos ciklas, nustatoma atskaitymų iš paramos gamybai pagrindu, apskaičiuotų Reglamento (EEB) Nr. 2261/84 17a straipsnio 1 dalyje nustatyta tvarka.

▼M1

Aukščiausia riba koreguojama, remiantis apskaičiavimo skirtumu tarp pagalbos, apskaičiuotos remiantis numatyta produkcija ir apskaičiuotos remiantis faktiška produkcija tais prekybos metais, kurie eina prieš tuos, kuriais remiantis, pagal antrą pastraipą, buvo nustatyta aukščiausia riba.

▼B

3. Jei 1 dalyje numatytų lėšų nepakanka kai kurių gamybos ciklo programoje numatytų priemonių išlaidoms padengti, valstybė narė gali skirti iki 50 % Bendrijos kiekvienai iš šių priemonių finansuoti skirtų lėšų dydžio papildomą pagalbą. Ši pagalba neturi būti finansuojama per atskaitymus iš paramos gamybai.

4 straipsnis

1. Išlaidos valstybės narės priimtai programai bus laikomos atitinkančios reikalavimus pagal šį reglamentą tik tuomet, kai minėtos priemonės nėra finansuojamos iš kitų Bendrijos lėšų.

Šioms priemonėms numatomos išlaidos yra dengiamos daugiausia 75 %:

— priemonėms, numatytoms 1 straipsnio 2 dalies a punkte, įgyvendinti,

— atlyginimams, kurie mokami darbuotojams, dirbantiems 1 straipsnio 2 dalies f punkte numatytose laboratorijose.

2. Bendros rangovų, įskaitant ir subrangovus, išlaidos neviršija 2 % visų reikalavimus atitinkančių išlaidų.

5 straipsnis

1. Išmokos susiję su:

— valstybių narių sudarytomis arba patvirtintomis sutartimis ar susitarimais su centrais, agentūromis ar gamintojų organizacijomis, atsakingomis už priemonių įgyvendinimą,

— valstybių narių teisės aktais dėl minėtų centrų, agentūrų arba gamintojų organizacijų,

išmokamos pateikus išlaidas patvirtinančius dokumentus atitinkamoms institucijoms, kurios įvertina, ar buvo laikomasi nustatytų sąlygų.

Kompetentingas organas išmoka minėtas sumas ne vėliau kaip per 60 dienų nuo prašymo gavimo. Tačiau šis galutinis terminas per 60 dienų laikotarpį nuo prašymo gavimo ir įregistravimo dienos bet kada gali būti atšauktas, pranešus atitinkamam rangovui, kad jo prašymas nėra priimtinas, kadangi prašoma suma nemokėtina, nes nėra pateikti būtini patvirtinantys dokumentai papildomiems prašymams arba kompetentingas organas mano, kad būtina papildoma informacija ar papildomi tikrinimai. Gavus prašomą informaciją, kuri turi būti pateikta per 30 kalendorinių dienų, galutinio termino skaičiavimas atnaujinamas. Dėl minėtų išmokų vilkinimo, išskyrus force majeure atvejus, gali būti sumažintas grąžinamųjų išmokų mokėjimas valstybei narei pagal Komisijos reglamento (EB) Nr. 296/96 ( 5 ) 4 straipsnyje nustatytą tvarką.

2. Sutartis ar susitarimas gali būti sudaryti tik tuomet, kai pateikiamas 15 % didžiausios Bendrijos finansuojamos sumos dydžio užstatas, kad būtų užtikrintas tinkamas jų vykdymas. Užstatas pateikiamas Komisijos reglamento (EEB) Nr. 2220/85 ( 6 ) III antraštinėje dalyje nustatyta tvarka.

Tačiau jei rangovas yra viešasis ar pusiau viešasis organas, tai kompetentingas organas gali pripažinti rašytinį garantinį raštą su ankstesnėje straipsnio dalyje nurodyta suma, pateiktą viešojo organo kontrolės institucijos, su sąlyga, kad kontrolės institucija įsipareigoja patvirtinti, kad:

— tinkamai vykdomi prisiimti įsipareigojimai, ir

— gautos išmokos buvo teisingai sunaudotos prisiimtiems įsipareigojimams vykdyti.

Patvirtinimą dėl užstato pateikimo kompetentingas organas turi gauti nepasibaigus 1 straipsnio 2 dalyje nurodytam laikotarpiui.

3. Pagrindinis reikalavimas, kaip apibrėžta Reglamento (EEB) Nr. 2220/85 20 straipsnyje, yra sutartyje numatytų priemonių įgyvendinimas.

4. Jei sutartis yra ilgalaikė, užstatas skaičiuojamas kiekvienos metinės jos dalies vertės pagrindu.

5. Užstatas grąžinamas tik tuomet, kai valstybė narė nustato, ar sutartyje numatytos priemonės buvo įgyvendintos per nustatytą laikotarpį arba per tinkamą metų periodą.

6. Visi centrai, agentūros ar gamintojų organizacijos, atsakingos už priemonių įgyvendinimą, per du mėnesius nuo priemonių įgyvendinimo laikotarpio pabaigos pateikia valstybei narei išsamią ataskaitą dėl gautų Bendrijos lėšų naudojimo ir atitinkamų priemonių įgyvendinimo rezultatų. Jei ataskaita yra pateikta pasibaigus dviems mėnesiams, už kiekvieną pavėluotą mėnesį yra užlaikomi 3 % Bendrijos lėšų, skirtų konkrečioms priemonėms.

6 straipsnis

1. Ne vėliau kaip per 30 kalendorinių dienų nuo sutarties pasirašymo rangovas, kartu su 3 dalyje numatytu užstatu, gali pateikti prašymą kompetentingam organui dėl avanso. Pasibaigus 30 dienų laikotarpiui, prašymai avansui gauti nebepriimami.

Avansas gali sudaryti daugiausiai 30 % Bendrijos skiriamų lėšų.

2. Kompetentingas organas turi sumokėti avansą ne vėliau kaip per 30 kalendorinių dienų nuo prašymo pateikimo. Pavėlavus sumokėti, galioja Reglamento (EB) Nr. 296/96 4 straipsnio tvarka.

3. Avansas mokamas, kai rangovas Reglamento (EEB) Nr. 2220/85 III antraštinėje dalyje nustatyta tvarka pateikia kompetentingam organui 110 % avanso dydžio užstatą.

Jei rangovas yra viešasis ar pusiau viešasis organas, tai kompetentingas organas gali pripažinti rašytinį garantinį raštą ankstesnėje straipsnio dalyje nurodytai sumai, pateiktą viešojo organo kontrolės institucijos, su sąlyga, kad kontrolės institucija įsipareigoja sumokėti užstatu užtikrinamą sumą, jei paaiškėja, kad nėra pagrindo avansui išmokėti.

4. Užstatas grąžinamas esant šioms sąlygoms:

— atitinkamai valstybei narei perduodami turėtas išlaidas patvirtinantys dokumentai,

— patikrinami dokumentai ir įvykdomi nurodyti įsipareigojimai.

7 straipsnis

Jei užstatas, numatytas 5 arba 6 straipsniuose, konfiskuojamas arba atskaitomos lėšos pagal 5 straipsnio 6 dalį, ši suma išskaitoma iš EŽŪOGF Garantijų skyriaus išlaidų.

8 straipsnis

1. Valstybės narės taiko kontrolės sistemą, kuri užtikrina, kad programoje numatytos finansuojamos priemonės yra teisingai įgyvendinamos. Ši kontrolė apima:

— administracinius ir buhalterinius turėtų išlaidų patikrinimus,

— patikrinimus, ypač vietoje, kad būtų nustatyta, ar priemonės įgyvendinamos laikantis sutarties ar susitarimo, arba teisės aktų nuostatų.

2. Valstybės narės informuoja Komisiją apie suplanuotas kontrolės sistemas kai perduoda 2 straipsnio 2 dalyje nurodytą informaciją.

Komisija gali reikalauti, jei to reikia, pakeisti valstybės narės kontrolės sistemą.

3. Ne vėliau kaip iki spalio 1 d., pasibaigus gamybos ciklui, valstybės narės pateikia Komisijai trumpą programos ir jos vykdymo kontrolės ataskaitą.

Joje apibendrinamos numatytos ir įgyvendintos priemonės, suskirstytos pagal 2 straipsnio 2 dalies kategorijas, kiekvienai priemonei nurodomos skirtos išlaidos bei atlikti patikrinimai, įvertinami pasiekti rezultatai, poveikis aplinkai ir kilę sunkumai.

9 straipsnis

Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.

Šis reglamentas yra privalomas visas ir tiesiogiai taikomas visose valstybėse narėse.